นายกรัฐมนตรี ย้ำการพัฒนาการศึกษาให้ตรงจุดความต้องการของการพัฒนาเศรษฐกิจของประเทศเป็นโจทย์สำคัญ ทุกฝ่ายต้องร่วมมือกัน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวหลังการรับฟังรายงานการจัดการศึกษาแบบมีส่วนร่วม ว่าด้วยความร่วมมือในการ พัฒนาการศึกษาอย่างยั่งยืน (Partnership School Project) ณ โรงเรียนพุทธมงคลนิมิตร ตำบลรัษฎา อำเภอเมืองภูเก็ต จังหวัดภูเก็ต ว่าการลงพื้นที่จังหวัดภูเก็ตในครั้งนี้เพราะนายกรัฐมนตรีให้ความสำคัญกับจังหวัดภูเก็ตที่ถือเป็นหน้าตาของประเทศ เพราะถือเป็นพื้นที่แรกสำหรับรองรับการฟื้นตัวภายหลังจากสถานการณ์การแพร่ระบาดของโควิด-19 ที่ประสบความสำเร็จและได้รับการยอมรับในระดับนานาชาติ ทั้งนี้พัฒนาการศึกษาอย่างยั่งยืน (Partnership School Project) ถือเป็นเรื่องที่รัฐบาลให้ความสำคัญเป็นอย่างมาก เพื่อสร้างโอกาสและลดความเหลื่อมล้ำการเข้าถึงการศึกษาตลอดจนการจัดเตรียมทรัพยากรบุคคลเพื่อรองรับการพัฒนาประเทศในอนาคต ขอขอบคุณทั้งภาครัฐและภาคเอกชนที่เข้ามามีส่วนร่วมในการพัฒนาการศึกษาในพื้นที่จังหวัดภูเก็ตให้ตอบรับกับโจทย์ความต้องการที่แท้จริงพร้อมกันนี้ นายกรัฐมนตรี ยังกล่าวอีกว่า พื้นฐานของประเทศไทยนั้นไม่ได้ด้อยไปกว่าชนชาติใดในโลก สังคมไทยมีพื้นฐานเริ่มต้นจากครอบครัว โรงเรียนและสังคม ที่จะหล่อหลอมให้เยาวชนของชาติเป็นคนเก่ง คนดี คนที่นึกถึงผู้อื่นมีจิตใจสาธารณะ ซึ่งเป็นที่ต้องปลูกฝั่งให้เกิดในใจของเยาวชนคนไทย ให้มีความภูมิใจในประเทศชาติ เพราะหน้าที่และสิทธิ เป็นสิ่งที่ต้องมาควบคู่กัน ถึงจะทำให้เกิดการพัฒนาประเทศได้อย่างยั่งยืน